Page:Oxford Book of English Verse 1250-1900.djvu/440

 O he's gane up yon high, high hill— I wat he gaed wi' sorrow— An' in a den spied nine arm'd men, I' the dowie houms o' Yarrow.

'O are ye come to drink the wine, As ye hae doon before, O? Or are ye come to wield the brand, On the dowie banks o' Yarrow?'

'I am no come to drink the wine, As I hae don before, O, But I am come to wield the brand, On the dowie houms o' Yarrow.'

Four he hurt, an' five he slew, On the dowie houms o' Yarrow, Till that stubborn knight came him behind, An' ran his body thorrow.

'Gae hame, gae hame, good brother John, An' tell your sister Sarah To come an' lift her noble lord, Who's sleepin' sound on Yarrow.'

'Yestreen I dream'd a dolefu' dream; I ken'd there wad be sorrow; I dream'd I pu'd the heather green, On the dowie banks o' Yarrow.'

She gaed up yon high, high hill— I wat she gaed wi' sorrow— An' in a den spied nine dead men, On the dowie houms o' Yarrow.